6. 2010 m. Buvusiosios Jugoslavijos Respublikos Makedonijos pažangos ataskaita (
Prieš balsavimą:
Nikolaos Salavrakos
(EL) Ponia pirmininke, remdamasis Darbo tvarkos taisyklių 177 straipsniu norėčiau pateikti pasiūlymą atidėti diskusijas, nes Zoran Thaler, kuris dirbo kaip šio pranešimo pranešėjas, dėl rimtų "Sunday Times" pateiktų įtarimų negali čia dalyvauti. Mano manymu, šis žmogus džiaugiasi galėdamas pasinaudoti nekaltumo prezumpcija; tačiau dėl pateiktų kaltinimų šis FYROM pranešimas man atrodo nepatikimas. Manau, tikrai kils abejonių dėl šio pranešimo. Todėl siūlau atidėti diskusijas, kad būtų paskirtas naujas pranešėjas ir per trijų mėnesių laikotarpį būtų pristatytas naujas pranešimas, taip siekiant išlaikyti Parlamento vientisumą.
Pirmininkė
Iš tikrųjų jau turime pranešėją, kuris perima pranešimą. Pone K. Vigeninai, jei pageidaujate tarti žodį, galite trumpai kalbėti.
Kristian Vigenin
Ponia pirmininke, neturėtume leistis į šias propagandines kalbas. Dėl šio pranešimo jau buvo diskutuota.
(Plojimai)
Visos frakcijos plačiai sutardėl šio pranešimo. Užsienio reikalų komitetas didžiule balsų dauguma patvirtino šį pranešimą. Vakar vyko puikios diskusijos, todėl dabar paprašyčiau balsuoti.
Eduard Kukan
Ponia pirmininke, norėčiau pasiūlyti, kad galutinis balsavimas dėl šios rezoliucijos būtų vardinis.
Pirmininkė
Palaukime galutinio balsavimo ir pamatysime, ar Parlamentas tam pritars.
Gerard Batten
Ponia pirmininke, nurodyta, kad vardinį balsavimą galima rengti įspėjus prieš 24 valandas. Jei yra kitas Darbo tvarkos taisyklių straipsnis, kurį galima taikyti vietoj minėto straipsnio ir kuriame nurodyta, kad Parlamentas gali nuspręsti dėl vardinio balsavimo, gal galėtumėte nurodyti šio straipsnio numerį? Kitaip, vos panorėję, galėsime prašyti vardinio balsavimo.
Pirmininkė
Šiandien, kaip pirmininkaujanti Pirmininko pavaduotoja, galiu nuspręsti, ar vyks vardinis balsavimas, ar ne. Darbo tvarkos taisyklių 20 straipsnyje nurodyta, kad man suteiktos tokios galios, bet vis tiek ketinu atsiklausti Parlamento. Prašyčiau pakelti rankas tų narių, kurie pageidauja, kad vyktų vardinis balsavimas. Akivaizdu, kad Parlamentas pageidauja vardinio balsavimo, ir aš pati tam pritariu, todėl pradedu balsavimą dėl galutinio rezoliucijos pasiūlymo.
(Parlamentas sutiko taikyti vardinio balsavimo procedūrą.)
